
	בית משפט לענייני משפחה בחיפה

	תלה"מ 16148-08-21 (מזונות)
א' נ' א'



	בפני 
	כבוד השופטת  הילה גורביץ עובדיה


	בעניין הקטינים:


תובע
	1. ע.א. ת"ז -------- יליד xx.xx.05
2. ר.א. ת"ז --------ילידת xx.xx.08
ג.א. ת"ז --------
ע"י ב"כ עוה"ד אלכס גרינשטיין

	נגד



	נתבעת
	מ.א. חביו ת"ז --------
ע"י ב"כ עוה"ד נחמני אורי

	פסק דין



בפניי תובענה לביטול מזונות קטינים שנקבעו בהסכם בין הוריהם שניתן לו תוקף של פסק דין בבית הדין הרבני ביום 15.7.15, וזאת החל מיום 1.5.21, ולחילופין להפחיתם.
הצדדים והרקע לתובענה:
1.
הצדדים יהודים, בני זוג לשעבר, ולהם 2 קטינים משותפים: ע.א. נושא ת"ז -------- יליד xx.xx.05 ור.א. נושאת ת"ז -------- ילידת xx.xx.08..
2.
ביום 5.7.2015 חתמו הצדדים על הסכם גירושין שאושר וניתן לו תוקף של פסק דין בבית הדין הרבני ביום 23.8.2015.
3.
על פי ההסכם, זמני שהות של הקטינים אצל האב הם פעמיים בשבוע ללא לינה ובכל סוף שבוע שני מיום שישי שעה 12:00 ועד מוצאי השבת שעה 20:00. אשר למזונות הוסכם כי התובע ישלם לנתבעת עבור מזונות הקטינים סך 3,750 ₪ (סעיף 5א' להסכם). סעיף 5 יא' להסכם קבע כי הנתבעת מתחייבת לספק לקטינים את כל צרכיהם ולדאוג לכל מזונותיהם והוצאותיהם מכל מין וסוג שהוא, לרבות מדורם. 

עוד הוסכם כי ההורים יישאו בחלקים שווים בכל הוצאות החינוך החריגות, במסגרת חינוך עירוני ציבורי לרבות באגרת חינוך וכל תשלום שהוא חובה עלפי דרישת מערכת החינוך, חוג אחד לכל אחד מהקטינים, הוצאות לימודי נהיגה עבור כל קטין והוצאות רפואיות חריגות ובלבד שיסכימו בכתב ומראש על מהות ההוצאה ועלותה. 
4.
זמן מה לאחר גירושי הצדדים אובחנה הקטינה ר' כחולה בצליאק. הפערים בין ההורים בנוגע לאופן ההתייחסות למחלת הקטינה והטיפול היומיומי גרם לקרע עמוק בין הצדדים ויצר קונפליקטים מרובים.
5.
ביום 9.2.21 הגישה הנתבעת תביעה בתלה"מ 19125-02-21. בתביעה נטען כי התובע מרעיל את נפש הקטינה וממלא את ראשה בכזבים כדי להקצין התנהגותה בנוגע למחלת הצליאק ואי-אכילת גלוטן. עוד נטען כי מדובר בהסתה של הקטינה ויש לסייע לה לעבד את תחושותיה ורגשותיה, למנוע הפרעות אכילה או ניכור הורי כלפי הנתבעת. הנתבעת עתרה למינוי אפוטרופוס לדין והפניית הקטינה לטיפול רגשי בשל מצבה הנפשי וגם להורות לתובע להימנע מלערב את הקטינה בקונפליקטים הקיימים בין ההורים.
6.
ביום 27.4.21 הגיש התובע תביעה בתלה"מ 59093-04-21 ועתר כי ייקבעו זמני שהות שווים בין כל אחד מההורים ובין הקטינים. בהליך הנ"ל, בהחלטתי מיום 21.7.21, נקבעה, בהחלטת ביניים, חלוקה שווה של זמני השהות: בימים א+ג אצל האם ובימים ב+ד אצל האב וסופי שבוע מיום ה' ועד א' אצל כל אחד מהוריהם לסירוגין. 

נכון למועד פס"ד זה, ההורים מסכימים על חלוקה שווה זו ולכאורה המחלוקת היחידה שנותרה היא האם הקטינים ישהו אצל האֵם בימים א+ג ואצל האב בימים ב+ד או להיפך. 
7.
ביום 4.8.2021 הגיש התובע תביעתו דנן לביטול מזונות הקטינים ולחילופין להפחתם. לטענת התובע על מנת לאפשר הרחבת זמני השהות, ביום 1.5.2021 עבר האב מהמְעוֹנוֹעַ (קָרָוָן) בו התגורר, לדירה ששכר סמוך למסגרות החינוך של הקטינים. נטען כי ממועד זה למעשה התקיימו זמני שהות שווים. כפי שהדבר בא לידי ביטוי בהחלטות בית המשפט מיום 18.5.21, מיום 26.5.21 ומיום 21.7.21.  עוד נטען כי הוצאות הצדדים כיום הן זהות ואין מקום לתשלום מזונות מהאב לאֵם והאב נושא באופן ישיר בכל צרכי הקטינים, רוכש עבורם ביגוד ואוכל ונושא במדורם והוצאותיו.  נטען כי האב, אב מעורב, נוכח ומשמעותי בחיי הקטינים. עוד נטען כי האֵם נישאה וכיום בביתה מתגוררות 6 נפשות ואין על האב לכלכל את הוצאות המדור והמדור של בעלה של האֵם וילדיהם המשותפים. נטען כי התובע עובד בחברת ר.ה. בע"מ, משתכר סך 15,000 ₪ נטו לחודש, משלם שכ"ד 4,200 ₪ לחודש והוצאות מדור 1,140 ₪ (נספחים 9-14 בתיק מוצגים ת/1).  אשר להכנסות האֵם, נטען כי לאֵם תואר שני בריפוי בעיסוק, היא עובדת בבית חולים "----" במשרה ניהולית, מנהלת גם עסק עצמאי במסגרתו נותנת טיפולים פרטיים וגם משמשת כמרצה בקורסים ב-"...", בבעלותה דירה בה היא מתגוררת והיא משכירה בה יחידת דיור תמורת סך 3,500 ₪ לחודש וגם 6 יחידות דיור שנבנו עם אחיה במגרש בעתלית. נטען כי בעלה של האֵם עובד כראש צוות בחברת "---" ובבעלותו דירה אותה הוא משכיר תמורת סך 3,000 ₪ לחודש. התובע עתר לביטול חיובו במזונות הקטינים, החל מיום 1.5.21, המועד בו שכר דירתו ולחילופין להורות על הפחתה מהותית של מזונות הקטינים החל מהמועד הנ"ל.
8.
הנתבעת הכחישה את טענות התובע. נטען כי התביעה אבן דרך נוספת בדרכו של התובע להתנכל לנתבעת משום שבחרה להמשיך בחייה ולהינשא מחדש, כי האב עושה שימוש ציני בקטינה ובמצבה הבריאותי וגורם לקונפליקטים והתנהגות קיצונית של הקטינה. לגוף הנטען, נטען כי לא מתקיים שינוי נסיבות וודאי לא שינוי נסיבות מהותי שיש בו כדי להורות על שינוי דמי המזונות, לא כל שכן ביטולם, כי סכום המזונות נקבע בשל הכנסתו הגבוהה של הנתבע ומאחר וההורים ביקשו להטיב עם הקטינים ולאפשר להם רמת חיים גבוהה יותר מהממוצע. נטען כי לא נאמר בהסכם כי סכום המזונות נקבע בשל זמני השהות המצומצמים שהוסכמו בו וניתן היה לצפות הרחבת זמני השהות. האֵם הפנתה לסעיף 7 בהסכם הקובע: "יתחשבו ברצונם ועיסוקיהם של הילדים בכל הכרוך בביקורים ומקובל עליהם שיאפשרו ביקורים נוספים על פי תיאום בין הצדדים. " וגם לסעיף  5(13) להסכם כי ההסדרים הממוניים בהסכם הם סופיים, דמי המזונות כוללים כל צרכי הקטינים לרבות מדורם וההורים מוותרים על תביעות להגדלה ו/או הקטנה של דמי המזונות. וגם לסעיף 7 בהסכם. נטען כי התעקשות התובע להרחיב את זמני השהות היא לשם יתרונות ממוניים ויש לבחון את החלוקה לפי חלוקת נטל עול הגידול ולא זמן שהות בפועל. בהקשר זה נטען כי פרט למזונות, התובע אינו משתתף בצרכי הקטינים, מסכל את הטיפול הרגשי של הקטינה ועל הנתבעת עול ניהול ענייני הקטינים באופן בלעדי: אורתודנטיה, שיננית הרשמות לבית הספר וכיוצ"ב. נטען כי הוספת לינה ללא אחריות נוספת, סיפוק צרכיהם או כל הוצאה ישירה עבורם אינו שינוי נסיבות מהותי וגם לגוף ההרחבה אין שינוי מהותי. האֵם טענה כי ההבדל הוא שהקטינים אינם שבים לביתה בשעה 20:00 אלא לנים אצל התובע - שינוי שהיה צפוי לפי ההסכם והתובע לא הוכיח מה הן ההוצאות הנוספות שנגרמות. אשר להכנסתה והוצאותיה – נטען כי נוכח משבר הקורונה, הנתבעת עובדת רק שכירה ללא עיסוקיה כעצמאית, יחידת הדיור הייתה מושכרת בעת החתימה על ההסכם תמורת 3,000 ₪ לחודש ואין המדובר בשינוי נסיבות והיא נושאת בהחזר המשכנתא לבדה. אשר להכנסת התובע – נטען כי הוא עובד בחברת הייטק ומשתכר שכר גבוה  בצירוף בונוסים, מניות אופציות והטבות  כספיות רבות, על פי הסכם הממון התובע קיבל סך 600,000 ₪, מתוכם השתמש בסך 150,000 ₪ מאחר והתגורר במְעוֹנוֹעַ (קָרָוָן) חסך תשלומי מיסים, ארנונה וחשמל.
9.
בהחלטת ביניים מיום 31.10.21 הופחתו המזונות לסך 2,200 ₪ לחודש, החל ממזונות חודש 10/21.
10.
הצדדים נחקרו והביאו ראיותיהם (תיק מוצגים ת/1 ונ/1 בהתאמה).
התשתית המשפטית:
11.
סעיף 13 לחוק לתיקון דיני משפחה (מזונות), תשי"ט-1959 קובע כי בית המשפט רשאי לשנות את אשר נקבע בפסק דין למזונות, אם ראה לעשות כן על סמך נסיבות שהשתנו לאחר מתן פסק הדין. הוראה זו חלה בין אם פסה"ד ניתן במעמד הצדדים ובין אם ניתן במעמד צד אחד וגם אם ניתן על דרך אישר הסכם. וזו לשון הסעיף:
"(א)בית המשפט רשאי לשנות את אשר נקבע בהסכם, בויתור ובפסק-דין, אם ראה לעשות כן על סמך נסיבות שנודעו למבקש או שנשתנו אחרי ההסכם, הויתור או פסק-הדין. 
(ב) רשאי בית המשפט שלא להיזקק לבקשת שינוי שהוגשה לפני שעברו ששה חדשים לאחר בקשה קודמת. 

(ג)הוראות סעיף זה אינן באות לגרוע מכל סעד לביטול או לשינוי של הסכם, ויתור או פסק-דין שניתן לפי כל דין אחר. "

12.
על כן, פסק דין בעניין מזונות אינו משמש מחסום מפני התדיינות מחודשת. ראו למשל ע"א 381/86 אבין נ' אבין מיום 31.12.86; ע"א 363/81 פייגה נ' פייגה, פ"ד לו(3) 187, 189; ע"א 511/78 דלהרוזה נ' דלהרוזה, פ"ד לג(1) 449 , 454.
13.
בבסיס סעיף 13 הנ"ל, השכל הישר ונִסיון החיים, שהרי, פשיטא שמצב כלכלי, שביסוד המזונות, עשוי להשתנות לכאן ולכאן, ויש מקום אפוא לשקול מתן ביטוי לשינויים בו, מתוך הוגנות כלפי כולי עלמא ,בע"מ 3148/07 פלוני נ' פלוני בסעיף ו' לפסק הדין  מיום 13.6.07.
14.
על כן, תנאי לבחינה מחודשת של סכום המזונות שנפסק הוא קיומו של שינוי נסיבות. שינוי נסיבות זה פורש כשינוי נסיבות מהותי המצדיק את שינוי הקביעה המקורית. ראו בג"ץ 4407/12 פלוני נ' בית הדין הרבני הגדול לערעורים סעיף 19 לפסק הדין מיום 7.2.2013. 
15.
לבית המשפט שיקול דעת.

לא בכל מקרה של שינוי נסיבות יתערב בית המשפט. צריך שיהיה שינוי נסיבות מהותי המצדיק התערבות במזונות הפסוקים. שינוי בלתי משמעותי על תוצאותיו צריך להיספג על ידי הצדדים להתדיינות הקודמת, והם חייבים להתאים עצמם למשמעותו, בלי לשוב ולפנות לערכאות. ראו ע"א 363/81 פייגה נ' פייגה, פ"ד לו (3) 187, 188,189; בע"מ 3984/15 פלונית נ' פלוני פסקאות כה-כו מיום  13.09.2016; בע"מ 3148/07 פלוני נ' פלוני מיום 13.6.07; עמ"ש (ת"א) 17590-01-20 ר' נ' ר' מיום 3.12.2020 בסעיפים 1-3 לפסק הדין מיום 13.6.07.

16.
נוסף על כך נדרש כי שינוי הנסיבות, יהא שינוי נסיבות שלא ניתן היה לצפותו או לשערו בעת פסיקת המזונות. ראו עמ"ש (מרכז) 62263-10-17 ע.ל. נ' ס.ק. מיום 17.9.2018 בסעיף 29 וגם פסקי הדין שניתנו על ידי תלה"מ 42185-03-20 פ' ז' נ' ר' א' ד' י' ט' מיום 23.2.21 ובתלה"מ 41921-03-21 מ נ' ב' י' מיום 7.8.22.
17.
הנטל להוכחת שינוי נסיבות מהותי כבד יותר כשבוחנים מזונות שהוסכמו בהסכם כולל - מאחר והסכם כולל מורכב ממארג של איזונים עדינים אשר עליו הסתמכו הצדדים ויש לנהוג במקרים אלו בזהירות יתרה. ראו ע"א 4515/92 שטיין נ' שטיין בסעיף 3  בפסה"ד מיום 13.6.94;

18.
בבג"ץ 4407/12 פלוני נ' בית הדין הרבני הגדול, מיום 7.2.13 סעיף 17 לפסה"ד, נאמר על ידי כב' השופט י' עמית: 
"קשה לבודד את עניינם של הקטינים, ובעיקר את נושא מזונות הקטינים, מכלל הנושאים הרכושיים והממוניים שבהסכם הגירושין. הסכם הגירושין הוא מעשה רקמה עדינה, שמזונות הילדים הוא אחד החוטים המרכזיים בו. אם פרמת חוט זה, נמצאת מפר את מערכת האיזונים שבבסיס ההסכם".
19.
גם אם התקיימו התנאים לעיל יש לבחון האם הפניה לבית המשפט היא בתום לב. ראו בע"מ 3148/07 פלוני נ' פלוני, בסעיף ו' לפסק הדין מיום 13.6.07.
20.
תום לב נבחן, בין היתר, על ידי בדיקה האם מגיש התובענה "משחק בקלפים גלויים" בכל הקשור למצבו הכלכלי והכנסותיו. על בעל דין התובע הפחתת מזונות חלה חובה מוגברת להציג מידע שלם, פירוט מלא של רכושו ושל הכנסותיו. ראו עמ"ש (חי') 53288-03-18 פלוני נ' פלונית מיום 13.11.2018 בסעיפים 27-30; עמ"ש (ת"א) 33956-02-20 פלוני נ' פלונית בסעיף 5 לפסה"ד מיום 8.10.2020; עמ"ש (ת"א) 17590-01-20 ר' נ' ר' בסעיף 3 לפסק הדין מיום 3.12.20 וגם כב' השופט ש' שוחט, בעמ"ש (ת"א) 22962-03-20 פלוני נ' פלונית מיום 30.3.2021:
"מי שפונה לבית המשפט ומבקש ממנו לדון בעניינו מחדש, גם אם עקב שינוי נסיבות, דומה למי שמבקש סעד מן הצדק. בבקשתו מבקש הוא מבית המשפט להידרש לעניינו מחדש משום שהותרת פסק הדין המקורי על כנו, בנסיבות החדשות, אינה צודקת. משכך, חובה עליו לנהוג בתום לב ובניקיון כפיים ולהציג לפני בית המשפט, כבר בכתב התביעה, ובגילוי מלא, את מלוא הנתונים בדבר מצבו האישי, הבריאותי והפיננסי" .
21.
עוד נפסק כי "במסגרת שיקול דעתו על בית המשפט להביט על התמונה בכללותה, ולהכריע לפיה האם בהתחשב במכלול הנסיבות של יחסי הצדדים יש מקום לאפשר דיון מחדש במזונות". ראו כבוד השופט א' רובינשטיין, בבע"מ 3148/07 פלוני נ' פלוני מיום 13.6.07 סעיף ו' לפסק הדין. כך שלא בכל מקרה שאירע בו שינוי נסיבות מהותי, יהא שינוי במזונות והדברים יבחנו לגופם של כל משפחה ומשפחה.
22.
בבע"מ 7670/18 פלונית נ' פלוני מיום 20.1.2021 נפסק כי ההלכה שנפסקה בבע"מ 919/15 פלוני נ' פלונית מיום 19.7.17 אינה, לכשעצמה, עילה לשינוי מזונות פסוקים ואין בה לשנות או להשפיע על מבחן שינוי הנסיבות המהותי שנקבע בפסיקה ועל פי דין.

נפסק כי רק אם התקיימו התנאים לשינוי המזונות הפסוקים, בעת קביעת המזונות "החדשים" יחולו העקרונות שנפסקו בבע"מ 919/15 פלוני נ' פלונית מיום 19.7.17 .
23.
לא זו אף זו אלא שגם כאשר חל שינוי נסיבות מהותי על בית המשפט לבחון רק את השינוי שחל, היינו הפרמטר הספציפי, עליו להחיל את העקרונות. ראו בע"מ 7670/18 פלונית נ' פלוני בסעיף 16  לפסה"ד מיום 20.1.2021 ופסק דיני תלה"מ 25079-02-20 ק' ז' נ' א' ז' מיום 11.7.21.
דיון והכרעה:
24.
אציין כבר כעת כי התובע הוכיח כי בעניין זמני השהות של הקטינים, אירע שינוי נסיבות מהותי ושיש בכך לשנות מהמזונות שנפסקו.
זמני השהות:
25.
במקרה כאן, לפי ההסכם, הקטינים לנו אצל האב יומיים בחודש ומאז 21.7.2021, זמני השהות מתחלקים בין ההורים באופן שווה. קדמה למועד זה תקופה במהלכה הורחבו זמני השהות בתיאום בין ההורים לפי רצון הקטינים.
26.
הנתבעת אינה חולקת על השינוי בזמני השהות. ראו עדותה בעמוד 43 שורות 8-15 וגם סעיף 15 לסיכומיה. טענתה היא כי אין לראות בשינוי זה שינוי מהותי וכדבריה, "השינוי אינו כה דרמטי". טענה זו אינה יכולה להתקבל. אין מדובר בהוספת לינה בלבד. הנסיבות כאן הן מורכבות. בין הקטינה ובין בעלה של האם מערכת יחסים עכורה, בשל מערכת יחסים זו, בין היתר, הורחבו זמני השהות, והאב החל מעורב יותר ויותר בחיי הקטינים. הרקע לכך הוא מחלת הצליאק שהתגלתה אצל הקטינה. בבסיס ההסכם הסכמת ההורים כי לקטינים יהיה בית עיקרי. המצב היום שונה. ראו עדות האם בעמוד 62 שורות 12-19:
"ש': תסכימי איתי שהרעיון על בסיס ההסכם כמו שאני קורא אותו, זה שיש בית שלך בית עיקרי ויש את אבא שרואה את הילדים 3 שעות פעמיים בשבוע בכל סוף שבוע שני נכון או לא?

ת':  נכון.

ש': תסכימי איתי שהרעיון הזה כבר לא רלוונטי יש 2 בתים, אבא שרואה אותם מיד אחרי מוסדות הלימוד במשך מחצית מהזמן ויש 2 בתים, את מסכימה איתי?

ת':   מסכימה".
27.
בעמ"ש (חיפה) 12367-09-21 א' נ' ב' מיום 13.12.2021 בסעיף 41 לפסק הדין נפסק כי שינוי זמני שהות מהווה שינוי נסיבות המצדיק בחינה מחודשת של סכום המזונות. 
28.
בחקירתה אישרה האם כי הן הוצאותיה והן הוצאות האב השתנו וכי כיום מספק התובע לקטינים צרכים שלא סיפק בעבר. וכך העידה האם: בעמוד 43 שורה 1 ואילך:
ש': 
תאמרי לי, העו"ד שלך התייחס לשנת 2018 ולכן גם אני אתייחס לשנת 2018. האם יש היום שוני בין שנת 2018 לבין היום ביחס להסדרי השהות בין ג' לבין הילדים, כן או לא?
ת': 
אין ספק שג' מדבר פה על שינוי נסיבתי אבל אני אדבר איתך על שינוי נסיבתי נוסף, הילדים שלי ב-2015

ש': 
שאלתי (מדברים ביחד) רק שנייה

עו"ד נחמני : 
תן לה לענות

ש': 
אני בניגוד לחברי מנסה לעשות את זה מאוד מהר לסיים כדי שיהיה לך את הזמן שלך ולא נתקע פה על שאלות סתם, בסדר? האם יש שינוי בין שנת 2018 להיום ביחס להסדרי השהות כן או לא?

ת': 
כן

ש': 
האם ביחס להסדרי הראיה על פי ההסכם הקודם היו 2 לילות בחודש והיום יש כ-14-15 לילות בחודש כן או לא?

ת': 
הילדים נמצאים אצל ג' יותר אבל אני חייבת להגיד משהו, לא לא אני חייבת לענות...
...
ת': 
עניתי כן ואני אענה על זה, אני רוצה להוסיף, כשג' ואני התגרשנו השנה הייתה שנת 2015, ע' היה בן 9, 1.30-40, שקל באיזור ה30-40 קילו משהו כזה ור' הייתה בת 6 ושקלה פחות והייתה גדולה פחות. היום בבית של ג' ושלי נמצאים ילדים שנראים אחרת לחלוטין, צורכים אחרת לחלוטין וגם צורחים בח' אחרת לחלוטין אוקיי? וזה שינוי נסיבתי שהוא מקביל לשינוי הנסיבתי שאתה מדבר עליו אוקי

ש': 
שהוא רלוונטי לשניכם

ת': 
הוא רלוונטי לשנינו נכון (מדברים ביחד)

עו"ד נחמני : 
היא עוד לא סיימה לענות

ש': 
צורכים וצורחים הבנתי.אני מציג לך את ההסכם

ת': 
ילד 1.80 צורך אחרת מילד מטר וחצי.

ש': 
ילד 1.80 אני יודע. ס' 4 בואי נקרא את הסכם הגירושים בס' 4, ס' 4ג' (מדברים ביחד) ביחס להסדרי השהות רלוונטי עדיין? הוא כבר לא מתקיים, נכון?

ת': 
נכון

...
ש': 
לא מתקיים. לא רלוונטי, יש שינויים שונים לחלוטין. בעקבות כך אני רוצה להציג לך בעמוד 6 את ס' י"א שאת מספקת לילדים את כל צרכיהם לכל מזונותיהם והוצאותיהם מכל מין וסוג שהוא ללא יוצא מן הכלל. זה מתקיים היום? זה רלוונטי היום?

ת': 
אני מספקת לילדים את כל צרכיהם מבחינתי.

ש': 
אבל יש עוד משהו שמספק לילדים את כל צרכיהם בניגוד למה שהיה.

ת': 
אבל אני מספקת להם לשאלתך אני מספקת להם כל מה שהם צריכים

ש': 
אני שואל, האם היום יש בניגוד לעבר עוד פעם אני מתייחס לשנת 2018 לעומת היום (מדברים ביחד) האם יש היום עוד מישהו שמספק להם את צרכיהם?

ת': 
אני מספקת להם לאורך כל התקופה פלוס ג' גם מספק להם, הוא מספק להם.

...
ש': 
הוא שילם את המזונות, היום הוא גם משלם מזונות וגם קונה להם בגדים וגם הם אצלו 15 יום בחודש, נכון?

ת': 
כמו כל הורה גרוש.

ש': 
כמו כל הורה גרוש, אבל זה לא מה שהיה ב-2018 תסכימי איתי?

ת': 
הנסיבות שלו השתנו קצת.

ש': 
כלומר, אנחנו נמצאים היום בפאזה אחרת לגמרי , היית אצלי במשרד פעמיים והתרשמתי שאת אישה שאומרת אמת. (מדברים ביחד) את אישה שאומרת אמת ואני לגמרי בטוח בזה אז לכן אני שואל אותך ואני גם בטוח שתגידי לי את האמת לתשובה הזאת. מה שהיה ב-2018 זה לא מה שהיום, לא מבחינת ההוצאות של ג', לא מבחינת ההוצאות שלך, היום אנחנו נמצאים בפאזה אחרת לגמרי. נכון?

ת': 
נכון."
29.
אמנם האֵם ביקשה לטעון כי מאחר וצרכי הקטינים כבני נוער שונים מצרכי קטינים מקטני קטינים ולכן אין לכך משמעות אך לא ניתן לקבל טענה זו.
30.
גם בעמוד 64 שורות 34-39 אישרה האֵם כי מעת שהקטינים חולקים זמני שהות שווים בין ההורים שני הצדדים מוציאים הוצאות "על אותם דברים" והאב רוכש עבור הקטינים ביגוד, נעליים וכדו'. ראו עמוד 62 שורות 12-25. והשווה עם עדותו בעמוד 44 שורות 14-20, שם העידה כי קודם לכן, חלקו של האב בהוצאות הקטינים היו המזונות בלבד. 
לאמור יש להוסיף כי התובע צירף קבלות בגין רכישות עבור הקטינים, אמנם אין מדובר במלוא הקבלות אך עולה מהן כי האב רכש ביגוד, הלבשה תחתונה ועוד עבור הקטינים. עדותו בעניין זה בעמוד 22 שורות 8-19, כאמור לעיל נתמכה בעדות האם עצמה. 
הנתבע העיד כי הוצאותיו בגין מזון הכפילו עצמם פי 4, ראו עמוד 24 שורות 1-6, עמוד 30 שורות 29-36, עמוד 32 שורות 8-10. טענה זו נתמכה מנספחים 5-7 לת/1 : מנספחים אלו עלה כי עבור מזון לחודש 2/20 היו סך 1,238 ₪, בחודש 5/21 סך 2,731 ₪ ובחודש 11/21 סך 5,063 ₪.  נסיונות הנתבעת להציג הוצאות אלו כהוצאות התובע עצמו כשלו. 
31.
עם זאת התברר, כי ישנן הוצאות בהן האֵם נושאת לבדה כגון, טלפונים ניידים, הוצאות רפואיות, נסיעות בתחב"צ ועוד. ראו עמוד 11 שורות 14-19, עמוד 23 שורות 8-15 ועוד. לסוגיה זו משמעות בעת בחינת החלוקה בין הוצאות תלויות שהות והוצאות שאינן תלויות שהות.  
32.
נוסף על כך אין מחלוקת כי כיום, מצבו של התובע הורע במובן הוצאות המדור, הוצאה שלא הוצאה על ידו עת התגורר במְעוֹנוֹעַ (קָרָוָן). וראו כי גם הנתבעת עצמה, בטענותיה, טענה כי מגוריו במְעוֹנוֹעַ (קָרָוָן) צמצמה הוצאותיו.
33.
שכר הדירה שנושא בו התובע, על פי הסכם השכירות שהוגש, הוא סך 4,200 ₪ לחודש (נספח 4 לת/1) ועוד הוא נושא בהוצאות מדור עבור ועבור הקטינים. ראו נספחים 9-14 לת/1. 
34.
על כן, אין מחלוקת, ולו מהגיונם של הדברים והשכל הישר, כי מעת שהשינוי בזמני השהות הוא כה מהותי – מעבר ממפגשים דו-שבועים ללא לינה ולינה לילה פעם בשבועים למפגשים בחלוקה שווה בין ההורים, גורם לתובע לתשלום הוצאות נוספות עבור הקטינים ומפחית מנגד את הוצאות האם עבור הקטינים. 
טענת התובע לשינוי מהותי לטובה במצבה הכלכלי של הנתבעת.
35.
כיום הנתבעת מועסקת  כמרפאה בעיסוק בבית חולים "----" בעיר ט'. על פי תלושי שכרה לחודשים 8/20-7/21 שכרה החודשי הממוצע הוא סך 11,352 ₪ נטו. נוסף על כך בחודש 12/20 השתכרה הנתבעת מטיפולים כעצמאית סך 2,580 ₪,  בחודש 1/21 סך 2,400 ₪, בחודש 2/21 סך 800 ₪, בחודש  3/21 400 ₪ ובחודש 4/21 סך 800 ₪.
אשר לעבודתה ב-"...", התובעת העידה כי רק במהלך שנת 2020 העבירה קורס של 6 מפגשים ב-"...." וכי התשלום עבור עבודתה זו הוא סך 3,000 ₪ שנתי. ראו עמוד 46 שורות 18-22. אמנם לא צורפה אסמכתא לנטען או תלוש שכרה שנטען כי קיים בהקשר זה, אך נתתי אמון בעדותה זו. ראו עמוד 46 שורות 33-38.

36.
נתתי אמון גם בעדות הנתבעת כי רכשה את חלקו של התובע בדירת המגורים, כשהיא נעזרת בהוריה על מנת לשמור על יציבות בחיי הקטינים ולכן נטלה על עצמה גם תשלום מלוא המשכנתא. ראו עמוד 50 שורות 26-36 וגם עמוד 55 שורות 30-34. הנתבעת לא פירטה את סכום המשכנתא החודשי בו היא נושאת.

נוסף על כך בבעלות הנתבעת יחד עם אחיה מקרקעין בעתלית לאחר שהעבירה לו מחצית המגרש והוא בנה על חלקו במגרש 3 יחידות דיור וזכאי לשכר הדירה בגינן. הנתבעת טענה כי היא לא השקיעה במגרש ועל כן אינה נהנית מההכנסות. התובע לא הביא ראיות לסתור זאת.
37.
מעבר לנתונים אלו, התובע לא הוכיח כי בעת החתימה על ההסכם היה מצבה הכלכלי של התובעת שונה מהותית ממצבה היום. שכרה אם עלה (וזאת לא הוכח) הרי הוא מהוה התפתחות סבירה וטבעית וכך גם קורסים או הרצאות או טיפולים פרטיים .
38.
בהקשר זה מקובלים עלי דברי חברי השופט פליקס גורודצקי בתמ"ש (י-ם) 33812-02-21 נ.כ נ' ר.כ מיום 21.11.21, סעיפים 54-56 לפסק הדין:

"... איני סבור כי זכאי לקבל מזונות לקטין צריך "לעצור את חייו" ולהימנע מכל פעילות עסקית אשר תניב לו רווחים או צמיחה כלכלית אחרת וזאת מפאת חשש כי דמי המזונות ייפגעו.גישה זו, המגבילה את הזכאי למזונות להתקדם במישור הכלכלי מפאת חשש כי תוגש כנגדו תביעה לביטול או להפחתת דמי המזונות, יש לה השלכות מרחיקות לכת לא רק על הזכאי למזונות אלא גם על השוק החופשי והיא איננה מקובלת עלי. להפך, לאחר שקשר הנישואין הסתיים יש לעודד את בני הזוג להתפתח במישור הכלכלי על דרך צבירת נכסים והשאת רווחים, מתוך מטרה לאפשר להם להגיע לעצמאות כלכלית ללא תלות בגורם זה או אחר." 
39. כך גם טענות התובע אשר לרכוש התובעת, מגרש בעתלית עם אחיה או דירת המגורים, הן עובדות שהיו ידועות במועד חתימת ההסכם, וכן אינן רלוונטיות לשאלת שינוי הנסיבות. ייתכן ויינתן לזה משקל בעת פסיקת המזונות.
השכרת  המחסן לתקופה קצרה תמורת סך 700 ₪ גם היא אינה יכולה לשמש בסיס לשינוי נסיבות במצב הכלכלי, ודאי לא מהותי.
40.
טענות התובע ביחס לשכרו של בעלה של הנתבעת אין בהן לשנות. נישואין הן נסיבה צפויה ולא הוכח כי כיום בֵיתם של הנתבעת ובעלה הוא בית שיש בהכנסותיו הכלכליות כדי להוות שינוי נסיבות או שינוי נסיבות מהותי. גם אם אין מדובר במצוקה כלכלית לא הוכח פער גדול מהקיים במועד החתימה על ההסכם, מה גם שלנתבעת ובעלה 2 ילדים משותפים אשר הוצאותיהם עליהם.

ודוק, אומנם במישור הכלכלי הכנסה נוספת מצד בן זוג בהחלט מביאה מזור לנתבעת והקלה במישור הכלכלי. אלא שבן הזוג לא מחויב במזונותיהם של הקטינים, ילדיהם המשותפים של הצדדים. 
41.
על כן, התובע לא הוכיח כי חלה הטבה משמעותית ובלתי צפויה במצבה הכלכלי של הנתבעת או כי מתקיים שינוי נסיבות מהותי המצדיק התערבות במזונות הפסוקים.
טענת התובע לשינוי לרעה במצבו הכלכלי.
42.
התובע עובד בר.ה., במשרת xx. על פי תלושי שכר לחודשים 8/20-7/21 שכרו החודשי הממוצע הוא סך 16,300 ₪ נטו. בכתב התביעה טען התובע כי שכרו עומד על סך 15,000 ₪ נטו בעוד שבסיכומיו נטען כי הכנסתו עומדת על סך 17,000 ₪ לחודש, כפי הכנסת האֵם (סעיף 67 לסיכומיו, לא ברור האֵם המדובר  בהכנסה נטו או ברוטו). הוכח מעדותו כי התובע זכאי להטבות כספיות במסגרת תוכנית  ESSP עמוד 25 שורות 6-9.

על פי ההסכם, במסגרת איזון המשאבים בין הצדדים נותר התובע סך 700,000 ₪. מעבר לכך התובע לא הציג יתרות נכון למועד זה וגם לא פירט מה היה שכרו במועד החתימה על ההסכם. 
43.
משהתובע לא הציג ראיותיו בעניין זה הרי שלא הוכיח טענתו. על אחת כמה וכמה עת המידע והמסמכים להוכיח את פערי הכנסותיו ומצבו הכלכלי, אם קיימים הוא מידע שבשליטתו. בהקשר זה נפסק כי כאשר בעל דין נמנע מהלציג ראיה או להביא עד, יש להניח כי המדובר בראיה או עדות הפועלת לרעתו ותשמש כנגדו. ראו ע"א 465/88 הבנק למימון מסחר בע"מ נ' סלימה מתתיהו ואח', פד"י מ"ה (4) 651, ע"א 795/99 פרנסואה נ' פוזיל פד"י נ"ד (3) 107. על על אחת כמה וכמה, כשמדובר בראיות או בעדות שהן בשליטת בעל דין – כבמקרה דנן.

44.
לסיכום חלק זה, התובע הוכיח כי בכל הנוגע לזמני השהות אירע שינוי נסיבות. משהגענו לכאן, יש לבחון האם שינוי הנסיבות היה צפוי במועד חתימת ההסכם. אם תימצא התשובה לכך חיובית, יכול ולא יהא בשינוי  נסיבות זה, להוות שינוי נסיבות מהותי שיש בו לשנות מסכום המזונות הפסוק.
45. האֵם טענה כי זמני השהות המצומצמים שהוסכמו, הוסכמו כפי שהוסכמו מאחר והתובע לא ידע היכן יתגורר והדברים קיבלו משנה תוקף בסעיפי ההסכם עצמו. אני דוחה טענת האֵם.
46.
הוראות ההסכם, גם אם צופות פני עתיד, לא כוונו למצב בו לקטינים יהיו שני בתים עיקריים כפי המצב כיום. שינוי בזמני שהות, אינו כקביעת שני בתים עיקרים כאשר הוכח בפני כי האב הוא אב מעורב ופעיל. 

ראו בהקשר זה עדות התובעת כפי שגם אוזכרה לעיל בעמוד 62 שורות 12-19. מה גם שבשל הסכסוך בין הקטינה ובין בעלה של האם, לעיתים הקטינה שוהה אצלו זמן רב יותר. אפנה לכך שבהליך הקשור בתסקיר שהוגש לפני ימים אחדים, ביקשה הקטינה שלא לשהות בבית האם בימים  רביעי – ראשון, שהות אותה היא מקבלת בבית האב.
47.
ודוק, סעיף 4(ב) להסכם קובע:
"נוכח העדר ידיעה מצד האב היכן יקבע מקום מגוריו, הרי שלבקשתו מתחייבים הצדדים להפגש עם ב"כ במידה ויהיה צורך בשינוי הסדרי הראייה ולא יעלה בידי הצדדים לתאם שינויים כאמור".
48.
לטענת הנתבעת מסעיף זה למדים כי השינוי בזמני השהות היה צפוי בהסכם. 
49.
דין טענה זו להדחות.

סעיף זה קובע כפשוטו כי יכול ויהיה צורך בשינוי זמני השהות של התובע עם הקטינים לכשיקבע מקום מגוריו. הא ותו לא. מכאן ועד המסקנה כי בעת עריכת ההסכם צפו הצדדים כי יורחבו זמני השהות עד לחלוקה שווה וקבועה של 2 בתים, הדרך ארוכה.
50.
יתר על כן, כעולה מההסכם שאושר וניתן לו תוקף של פסק דין, אין בהסכם הוראה בדבר לינת הקטינים אצל האב. הנתבעת אישרה כי ההוראה בדבר לינת הקטינים, נמחקה במהלך המו"מ – ללמדך, שאומד דעת הצדדים היה שהמצב הוא שהקטינים לא ילונו אצל האב – להבדיל ממפגשים ללא לינה. ראו סעיף 38 לסיכומי הנתבעת המפנה לתיקון בסעיף 4(ג) בהסכם.
51.
יש להוסיף כי בעת שהגיש התובע תביעתו להרחבת זמני שהות וקביעת זמני שהות שווים, התנגדה לכך התובעת. משכך, לטעמי יש מקצת חוסר תום לב מצידה להסתמך בתביעה כאן על הטענה – כי השינוי בזמני השהות היה צפוי. ראו טענתה בסעיף 6 לכתב ההגנה בתלה"מ 59093-04-21 : "הנתבעת אינה מסכימה לשינוי בהסדרי השהות שנוצרו..." ובהמשך בסעיף 7 "... ותבהיר כי בחודשים האחרונים אכן הקטינה ר' מגיעה לעיתים תכופות יותר אל התובע וזאת ללא הסכמת הנתבעת ...".
תום לב
52.
כפי שציינתי לעיל, תנאי להתערבות בית המשפט במזונות שנפסקו בשל שינוי נסיבות מהותי הוא כי התביעה מוגשת בתום לב. נפסק בע"מ 3148/07 פלונית נ' פלוני מיום 13.6.07, סעיפים ה-ו לפסק הדין:
"אכן, ניתן לדון מחדש בגובה מזונות בהתאם לשינוי הנסיבות...ואולם, אין זה השיקול היחיד. במסגרת שיקול דעתו על בית המשפט להביט על התמונה בכללותה, ולהכריע לפיה האם בהתחשב במכלול הנסיבות של יחסי הצדדים יש מקום לאפשר דיון מחודש במזונות. בהקשר זה נקבע, כי על בית המשפט לבחון האם הוגשה התביעה בחוסר תום לב. כבר נפסק כי לחיוב המזונות היבט חוזי (ראו ע"א 32/81 צונן נ' שטל, פ"ד לז(2) 761), הכפוף לדרישת תום הלב הקבועה בסעיף 39 לחוק החוזים (חלק כללי), תשל"ג-1973; ראו לדוגמה ע"א 468/84 קוטלר נ' קוטלר (לא פורסם); (תמ"ש (כפר-סבא) 17150/03 מ. נ. נ' מ. נ. (לא פורסם); ולדרישות נוספות, כגון תקנת הציבור הקבועה בסעיף 61 לחוק החוזים (חלק כללי) (פרשת צונן הנזכרת; תמ"ש (תל-אביב-יפו) 16650/97 ש' פ. נ' ר' מ' פ (לא פורסם))."

53.
לא הוכח בפני כי התביעה הוגשה שלא בתום לב.

טענות הנתבע כי התובע הגיש תביעתו לאחר שבמשך 6 שנים התגורר במְעוֹנוֹעַ (קָרָוָן) ולא אִפשר לקטינים תנאים נאותים מתוך ראיית טובתו בלבד, אינה מעידה על חוסר תום לב. כך גם לא הטענה כי עובר להגשת התביעה התובע דרש ביטול המזונות על מנת לשכור דירה למגוריו עם הקטינים.
מהנסיבות כאן והליך הקשור עלה כי הרקע למעבר האב לדירה הוא מחלת הקטינה ומחלוקות ההורים בעניין זה. מחלוקות אלו - סכסוך בין הקטינה ובין בעלה של האם הביאו את האב לתובנה שעליו לשכור דירה לשם שהיית הקטינים עימו. כמפורט לעיל בסעיף 26. בסעיף 7 לכתב ההגנה שהגישה האֵם כנגד תביעת האב לקביעת זמני שהות שווים, בתלה"מ 59093-04-21 נכתב כי "בחודשים האחרונים אכן הקטינה ר' מגיעה לעיתים תכופות יותר אל התובע וזאת ללא הסכמת הנתבעת.". גם עו"ס לסדרי דין מציינת בתסקירה מיום 18.4.21, כי "בשנה האחרונה שבה הוא בקראוון ביער עופר, ר' מגיעה אליו הרבה (מעבר לזמני השהות שנקבעו)". ובעדותו תיאר התובע כי נוצר "סיר לחץ" בבית הנתבעת ושיחותיו עם האפוטרופא לדין היו שיקוליו בשכירת דירתו.  ראו עמוד 15 שורות 22-39 ועמוד 16 שורות 1-6. נתתי אמון בעדות זו. ראו גם עדותו בעמוד 17 שורות 23-37:
ש':      "אני זה ששואל את השאלות ג' לא אתה, אני מזכיר. אני רוצה לשאול אותך, אם לא היית שוכר דירה, האם עדיין היית תובע את ביטול המזונות?

ת': 
ברור איזה שאלה. אני נאלצתי..
ש': 
שאלתי אם לא היית שוכר דירה

                  ת': 
אני עונה לך זאת לא הייתה בחירה שלי. הילדים נמצאים אצלי כמו שאמרתי, שהם לא אמורים להיות אצלי, קרוואן זה לא מקום לגור בו. נאלצתי לשכור דירה, לסדר להם אתה יודע, פינה. אם לא הייתי שוכר דירה למה הייתי צריך.. מה? לגדל את הילדים בקרוואן זה מה שאתה מתכוון? הייתה תקופת ביניים, לא ראינו לאיפה זה הולך, הייתה קורונה, היו בידודים, סגרים, אז הקרוואן כתקופת ביניים לא מתאים בשום סיטואציה שהיא לגדל ילדים. לקחתי דירה רק בגלל זה, אם לא הייתי לוקח דירה כי הילדים לא היו עוברים לגור אצלי, לא. אני אשמח אם היינו יכולים להיצמד להסכם הקודם. ההסכם הקודם כשהתחלנו אותו הוא היה טוב. הילדים הרגישו בטוח בבית שלהם, הם הרגישו אבא מספיק מעורב. לא הייתה לי שום סיבה לשנות את זה פרט ליחסים בבית."

54.
על כן, ברי כי תביעת התובע הוגשה בתום לב, נוכח הרחבתם של זמני השהות. 
ומה השפעת השינוי על המזונות?
55.
משקבעתי שקיים שינוי נסיבות אשר הוא מהותי וזאת ביחס לזמני השהות, יש לבחון רכיב זה בלבד, בהנתן הנסיבות החדשות ובהתאם להלכה שנקבעה בבע"מ 919/15 פלוני נ' פלונית פורסם ביום 19.7.2017. ראו לעניין זה בע"מ 7670/18 פלונית נ' פלוני מיום 20.1.2021.      
56.
על בית המשפט לעשות שימוש זהיר בעת שינוי הסכמות הצדדים ולתחום החלטתו רק לשינוי שארע ולשינוי זה בלבד.
57.
על כן אין מקום לקבוע את צרכי הקטינים מלכתחילה.

צרכי הקטינים הוערכו על ידי הוריהם, נכון למועד חתימת ההסכם, עבור כל אחד מהקטינים: סך 1,875 ₪ שמשלם האב בכסף ולכך יש להוסיף את הצרכים בהם נושאת האם בעין בעת שהות הקטינים עמה.

סכום זה כולל צרכים תלויי שהות וצרכים שאינם תלויי שהות וגם מדור. אמנם הנתבעת  העידה כי הסכום אינו כולל מדור – ראו עדותה בעמוד 61 שורות 34-36, אך ההסכם בסעיף 5(5), 5(יא) וגם בסעיף 5(יג) קובע אחרת. יש לטעמי לייחס עדות זו של הנתבעת לחוסר הבנה של המונחים. התובעת אינה משפטנית.
58.
משהשתנו זמני השהות והקטינים שוהים אצל ההורים זמן שווה, הרי שהשינוי בא לידי ביטוי בצרכים תלוי שהות. האב למעשה נושא בצרכים אלו בעין. ומהו סכום הצרכים תלויי שהות מתוך כלל הצרכים שעליהם הסכימו ההורים בהם נושא האב בעת תשלום הסכום המוסכם? בהעדר הוכחה מצד הצדדים, אני אומדת רכיב זה, כולל מדור, סך 1,400 ₪ נכון למועד פסק דין זה, עבור כל קטין. לסכום זה יש להוסיף את הצרכים בהם נשאה האֵם בעין.
59.
על כן, היתרה, בגין צרכים שאינם תלויי שהות הכלולה בתשלום ששילם האב, היא סך 637 ₪ לכל קטין. גם לסכום זה יש להוסיף את הצרכים בהם נשאה האם בעין.
60. ומהו הסכום שאותו הוסיפה האם בעין?
61.
כאשר קטין מתגורר בשני בתים, לשם קביעת שיעור חיובו של הורה במזונותיו יש לבחון את צרכי הקטין בשני הבתים יחדיו, עוד יש לבחון, את חלקו של כל אחד מההורים בצרכים אלו. בהתאמה, חישוב שיעור חלקו של כל הורה, יעשה ביחס ישיר להכנסתו הפנויה ולזמני שהות הקטין עמו. ראו עמ"ש 45565-07-20 פ. נ' פ., פס"ד מיום 18.2.2021 סעיף 19 לפסה"ד וגם תלה"מ 5987-10-16 אלקנה לוי נ' חוה לוי סעיף 13 לפסה"ד מיום 26.4.2022.
62.
נפסק כי בשל הכפילות הנדרשת, צרכיו של קטין המתגורר בשני בתים גבוהים יותר, אך יש להביא בחשבון כי חלקם של צרכיו משולמים בעת שהות הקטין אצל מי מהוריו על ידי נשיאה בפועל.  בפסקי הדין הוערכו צרכי קטין המקיים זמני שהות בשני בתים בסך 1900 - 1,600 ₪ לחודש. ראו עמ"ש 46291-01-16 פלונית נ' פלוני מיום 09.10.2017. בפסקי דין אחרים הוערכו הוצאות קטין המתגורר בשני בתים סך 2,250 ₪ לחודש. ראו עמ"ש 21704-03-18 א.ו נ' א.ו, סעיף 12 לפסק הדין מיום 11.6.19 וגם עמ"ש 56000-10-18 פלוני נ' פלונית סעיף 47 לפסק הדין מיום 31.1.2019. הסכום נקבע לאחר שנלקחו בחשבון התמורות הרבות במהלך השנים, עליית מחירים בכל תחומי החיים, רמת שכר שעלתה, שכר המינימום שעלה וכיוצ"ב. ראו גם תלה"מ 4098-01-22 ע.ו. נ' פ.ו. סעיף 17 להחלטה מיום 22.12.22.
64.
כאמור במקרה כאן ההורים אמדו צרכי הקטין שעל האב להשלים בסך 2,037 ₪. האֵם העידה כי כוונת הצדדים בהסכם הייתה לשמור עבור הקטינים על רמת חיים קיימת – "מינימום שינויים" כפי שהגדיר זאת האב בחקירתו בעמוד 11 שורות 33-34 וראו גם סעיף 17 לסיכומי האב. האם בחקירתה התייחסה לרמת חיים של הקטנים ושמירה עליה.
65.
מעת שזו הסכמת הצדדים, יש לשמור על אותה רמת חיים באופן שווה בשני הבתים. הסכמה זו מעלה את סכום צרכי הקטינים – כאמור מטבע הדברים מאחר וישנם צרכים כפולים.
66.
על כן מצאתי לקבוע כי משמעות הדבר הוא כי יש להעריך את החלק בו נשא האם בעין, נוסף על התשלום ששילם האב, בסך 300 ₪ לכל קטין. היינו 2,175 ₪ עבור מזונות ומדור, נכון למועד החתימה על ההסכם  - לכל קטין. סכום המזונות המוסכם (1,875 ₪ + 300 ₪), כשהוא נושא הפרשי הצמדה מיום 5.7.2015 עד למועד פסק דין זה (על פי מחשבון אתר נבו) הוא סך 2,363 ₪ לחודש לקטין.
67.
כיום כל אחד מההורים נושא בעין – בהוצאות תלויות שהות, שהרי זמני השהות שווים.  

מתוך הסכום בו נשאה האֵם בעין (300 ₪), המהווים: 200 ₪ עבור צרכים תלויי שהות וסך 100 ₪ עבור צרכים שאינם תלויי שהות. משמעות הדבר הוא שנכון למועד פסה"ד, הצרכים תלויי השהות הם סך 1,738 ₪ והצרכים שאינם תלויי שהות הן סך 625 ₪ לחודש לכל קטין.  ברכיב זה, צרכים שאינם תלויי שהות, ישאו ההורים לפי יחס הכנסותיהם. 
60.
ומהו יחס ההכנסות?

כפי שפורט לעיל, בסעיף 42, מהנתונים שהובאו בפני בית המשפט שכרו החודשי הממוצע  של התובע הוא סך 16,300 ₪ נטו. התובע טען בסיכומיו כי הכנסתו היא 17,000 ₪ לחודש מבלי שהבהיר אם סכום זה נטו או ברוטו. נוסף על שכרו החודשי, התובע זכאי להטבות נוספות כגון הקצאות מניות, אופציות וזכויות נוספות. על כן, אני מעמידה את שכרו החודשי הממוצע כפי טענתו, סך 17,000 ₪ נטו לחודש. אשר להוצאות, על פי הסכם שכירות שהוצג (תוקפו היה עד ליום 30.4.2022), התובע שילם שכר דירה סך 4,200 ₪ לחודש – סכום זה כולל מדור הקטינים. 
      אשר לנתבעת, כפי שפורט לעיל, בסעיף 35, מהנתונים שהובאו בפני בית המשפט, שכרה החודשי הממוצע מעבודה כמרפאה בעיסוק בבית חולים "----" הוא סך 11,350 ₪ נטו. נוסף לעיסוקה זה הנתבעת עבדה גם כעצמאית. אין בפניי דוחות רווח והפסד אך מהמסמכים שהוגשו עלה כי מדובר בסך כ-1,300 ₪ בממוצע לחודש. כמפורט לעיל, הנתבעת לא הציגה את נתוני תשלומי המשכנתא, אך אין מחלוקת כי היא משלמת תשלום שכזה עבור דירתה.
61.
לאור האמור ובהינתן רכוש הצדדים, מצבם המשפחתי, שכר הדירה או המשכנתא ושאר נסיבות העניין, אני מעמידה הכנסתו הפנויה של האב  - סך 14,500 ₪ נטו לחודש ואת הכנסתה הפנויה של האם סך 10,500 ₪ נטו לחודש. משמעות הדבר כי פערי ההכנסות הצדדים הוא 58% התובע ו- 42% הנתבעת.
62.
על כן חלקו של התובע בצרכים שאינם תלויי שהות הוא 363 ₪ לקטין. 
63.
הואיל והאם היא ההורה המרכז גם כיום (לעניין הורה מרכז ראו סעיף 49 לפסק הדין של כב' השופטת דפנה ברק ארז בבע"מ 919/15 פלוני נ' פלונית מיום 19.7.17  ) – כפי שעלה מעדויות הצדדים. ראו סעיף 31 לעיל (נסיעות, טלפון נייד ועוד), על האב לשלם לאם את חלקו בצרכים שאינם תלויי שהות לידי האם. 
64.
נפסק כי יש לבחון כל מקרה לנסיבותיו ואין מדובר בנוסחא מתמטטית. עמ"ש 1180-05-14 א.א. נ' מ.א., מיום 26.3.2015 עמוד 4 לפסק דינו של השופט שאול שוחט וגם עמ"ש (חיפה) 4208-01-19 ד' ב' נ' א' א' ב' מיום 21.7.19.
65. בנסיבות כאן, לאחר ששקלתי טענות הצדדים, רמת החיים הלכאורית, התנהלות הצדדים בחיי הקטינים  טענת הנתבעת שלא נסתרה, כי סכום המזונות נקבע על הצד הגבוה מאחר והיא ויתרה על זכוויתיה בזכויות סוציאליות גבוהות שצבר הנתבע, ושאר נסיבות העניין והמשפחה, אני אומדת את סכום המזונות שעל האב להעביר לאם עבור צרכי הקטינים על סך 650 ₪ לקטין. 
66.
לאור הכלל לפיו מזונות שנאכלו לא יושבו מחד, ומאידך ההפרש בין המזונות המוסכמים והמזונות הזמניים, אני קובעת כי למשך 15 חודשים, החל מחודש פברואר 2023 יעמדו המזונות השוטפים על סך 550 ₪ (אם תידרש הפחתה למחצית לפי המנגנון בהסכם, תעשה התאמה). לאחר תום 15 חודשים יעמדו על סכומם המלא הפסוק ולפי המנגנון שבהסכם (מחצית בעת שירות חובה).
67.
נפסק, החל ממועד פסה"ד יעמדו מזונות כל אחד מהקטינים על סך 650 ₪ לחודש. התשלום ישולם על ידי האב עבור הקטינים באמצעות האֵם. שאר הוראות ההסכם ללא שינוי.

בתקופה שמחודש 2/23 עד לחודש 4/24 יעמדו המזונות על סך 550 ₪ לכל קטין.

מאחר ובמסגרת ההליך האב נתן הסכמתו לשאת בסכום שהוא גבוה מהסכום הפסוק, ולאור התוצאה אליה הגעתי, האם תשלם לאב הוצאות משפט סך 1,500 ₪ ושכר טרחת עו"ד סך 8,500 ₪.
מותר לפרסום בהשמטת פרטים מזהים תיקוני הגהה ועריכה.
המזכירות תמציא לצדדים ותסגור ההליך שבכותרת.
ניתן היום,  ד' שבט תשפ"ג, 26 ינואר 2023, בהעדר הצדדים.

